*Hakusana "Hämärää" ohjaa tänne. Vuorokaudenajasta kertoo artikkeli hämärä.*

"**Misty**" on Erroll Garnerin alun perin instrumentaaliksi säveltämä jazzkappale. Ensimmäisen levytyksen teki Erroll Garnerin trio vuonna 1954, ja lauluna kappaleen teki tunnetuksi Johnny Mathis vuoden 1959 äänityksellään. Englanninkielisen sanoituksen teki Johnny Burke. Kappale on levytetty lukuisia kertoja sekä lauluna että instrumentaalina ja se lukeutuu jazzmusiikin standardeihin. Suomeksi kappaleen nimi on "Hämärää", ja sen on kääntänyt Aila-Anneli Nyman.

Kappaleen synty
---------------

Erroll Garner sävelsi kappaleen hyräilemällä istuessaan lentokoneessa. Hän ei osannut nuottikirjoitusta eikä voinut täten kirjoittaa keksimäänsä melodiaa muistiin, mutta kotiin päästyään hän tapaili melodian uudelleen pianolla. Garner on sanonut, ettei ollut aluksi varma siitä, että oliko kyse todella uudesta sävellyksestä vai oliko hän vain hyräillyt jotakin tuntemaansa sävelmää. Vasta soitettuaan melodiaa useille ystävilleen hän varmistui siitä, että se ei ollut jo tunnettu kappale, ja uskalsi äänittää sävellyksensä.

Englanninkieliset sanat kirjoitti Johnny Burke vuonna 1955. Burke oli tuohon aikaan lopettanut pitkäaikaisen yhteistyönsä säveltäjä Jimmy Van Heusenin kanssa. Hän halusi keskittyä säveltämään ja sanoittamaan omat kappaleensa eikä aluksi ollut innostunut valmiin sävellyksen sanoittamisesta. Pianisti Herb Mesick, jonka kanssa Burke työskenteli, tunsi Erroll Garnerin ja piti kovasti "Mistyn" melodiasta. Hän painosti Burkea sanoittamaan kappaleen, ja vastahakoisuudestaan huolimatta tämä lopulta suostui tehtävään.

Levytyksiä
----------

Garnerin ensilevytys tehtiin New Yorkissa heinäkuussa 1954. Kokoonpanoon kuuluivat pianisti Garnerin lisäksi kontrabasisti Wyatt Ruther ja rumpali Eugene "Fats" Heard. Suuren yleisön suosioon "Misty" nousi vuonna 1959, kun Johnny Mathis äänitti siitä lauletun version. Mathisin versio nousi Billboard Hot 100 -listan 12. sijalle. Sekä Garnerin että Mathisin äänitteet on valittu historiallisesti merkittävien äänilevyjen kunniagalleriaan Grammy Hall of Fameen.

Ray Stevens levytti "Mistyn" yhtyeensä kanssa vuonna 1975, ja versio palkittiin Stevensin yllätykseksi Grammy-palkinnolla. Banjolla, huilulla ja steel-kitaralla soitettu sovitus sai alkunsa, kun muusikot soittivat studiolla tunnettua kappaletta omaksi huvikseen ja lopulta päätyivät levyttämään sen. Stevensin versio nousi Billboard Hot 100:n sijalle 14.

"Mistystä" on tullut yksi jazzmusiikin standardeista, ja se on suosittu sekä lauluna että instrumentaalina. JazzStandards.com-sivuston tekemässä soitetuimpien jazzkappaleiden listauksessa kappale on sijalla 56. Sen ovat levyttäneet muun muassa Lou Donaldson, Billy Eckstine, Roy Eldridge, Gene Harris, Freddie Hubbard, Ahmad Jamal, Joe Pass ja Sarah Vaughan. Karma levytti kappaleesta suomenkielisen version vuonna 1976.

Clint Eastwood käytti kappaletta tunnusmusiikkina ensiohjaukselleen *Yön painajainen* (engl. *Play Misty for Me*).

Sävellys ja sanat
-----------------

Kappale seuraa 32 tahdin AABA-rakennetta, tarkalleen muodossa A1–A2–B–A2. Alkuperäinen instrumentaaliversio soitetaan As-duurissa, mutta sävellyksen tunnetuksi tehnyt Johnny Matisin laulettu versio on nauhoitettu Es-duurissa. Useiden muiden jazzstandardien tavoin myös "Mistyn" sointukulkua on käytetty myöhempien sävellysten pohjana. Muun muassa Billy Eckstinen "I Want to Talk About You" pohjautuu kappaleen sointuihin.

Sävellys sisältää pelkän AABA-rakennetta seuraavan "kertosäkeen", eikä Garner säveltänyt kappaleeseen säkeistöä. Melodia vaatii laulajalta lähes kahden oktaavin äänialaa. Alkuperäinen instrumentaalisävellys oli tunteellinen balladi, ja Burke sanoitti sen herkäksi rakkauslauluksi. Sanoituksessa kuvataan rakastumisen aiheuttamaa kiihtymystä; kertoja kuvaa olevansa "hukassa" ja "avuton" koska on "liian rakastunut".

Kappaleen on sanoittanut suomeksi Aila-Anneli Nyman.

Lähteet
-------

1. 1 2 3 4 5 6 7 8 9 10 11  Wilson, Jeremy & McElrath, K. J.: Misty (1954) *JazzStandards.com*. Viitattu 20.8.2013. (englanniksi)
2. 1 2 3  Manning, Joe: Making "Misty": The Legendary Johnny Mathis Recording *Sevensteeples.com*. Viitattu 30.8.2013. (englanniksi)
3. ↑  Greenlee, Steve: Erroll Garner: Misty (1954) *Jazz.com*.  Arkistoitu 26.5.2015. Viitattu 20.8.2013. (englanniksi)
4. ↑  Bush, John: Johnny Mathis – Awards *Allmusic*. Viitattu 2.9.2013. (englanniksi)
5. 1 2  Gioia, Ted: *The Jazz Standards: A Guide to the Repertoire*, s. 268–269. Oxford University Press, 2012. ISBN 978-0-19-976915-5. (englanniksi)
6. ↑  Grammy Hall of Fame Award *Grammy.org*.  Arkistoitu 19.2.2011. Viitattu 2.9.2013. (englanniksi)
7. ↑  Huey, Steve: Ray Stevens – Awards *Allmusic*. Viitattu 2.9.2013. (englanniksi)
8. ↑  Songs and Instrumentals *JazzStandards.com*. Viitattu 20.8.2013. (englanniksi)
9. ↑  Kolosky, Walter: Gene Harris: Misty *Jazz.com*.  Arkistoitu 30.9.2012. Viitattu 20.8.2013. (englanniksi)
10. ↑  Reed, Eric: Ahmad Jamal: Misty *Jazz.com*.  Arkistoitu 6.9.2015. Viitattu 20.8.2013. (englanniksi)
11. 1 2  Hakutulos kappaleelle Misty *Suomen Äänitearkisto ry*. Viitattu 20.8.2013. [vanhentunut linkki]
12. ↑  Greenwald, Matthew: Erroll Garner: Misty *Allmusic*. Viitattu 20.8.2013. (englanniksi)
13. ↑  Kelsey, Chris: David Murray: I Want to Talk About You *Jazz.com*.  Arkistoitu 29.11.2009. Viitattu 27.8.2013. (englanniksi)